**ליאת פלדמן** (נולדה ב-2 במרץ 1972) היא אשת תקשורת וניהול ישראלית, מרצה ועורכת תוכן. בעלת דוקטורט בחוג לתקשורת באוניברסיטת חיפה. שימשה כסמנכ"ל התוכן של ערוץ עשר.

ביוגרפיה
--------

נולדה בחיפה וגדלה בה. בשנת 1986 נסעה עם משפחתה לשנת שבתון בפאלו אלטו, וחזרה לחיפה מקץ שנה.

למדה במגמה הריאלית בבית הספר "חוגים" בחיפה, והשלימה תואר ראשון בפסיכולוגיה ובתוכנית המיוחדת למצטיינים באוניברסיטת חיפה בשנת 1992. בזמן לימודי התואר השני בפסיכולוגיה קלינית באוניברסיטת תל אביב עברה להתגורר בתל אביב. השלימה את לימודי התואר השני בהצטיינות יתרה ופנתה לעבוד בטלוויזיה.

פלדמן החלה לעבוד בערוץ הראשון כתחקירנית בתוכנית התרבות "אופרה אחרת" עם דוד ויצטום. לאחר מכן עבדה עם אמנון לוי בתוכנית "סוגרים שבוע".
בשנת 2000 שימשה עורכת משנה בתוכנית הלילה החקרנית "ינשופים" בהגשת ירון לונדון, ("קשת", ערוץ 2) ולאחר מכן כעורכת תוכנית הלילה "חלומות בהקיציס" עם איל קיציס וטל פרידמן, בעונות שלוש וארבע. ערכה את השעשועון הקומי "החטא ועונשו" אשר שודר בערוץ ביפ, עם איל קיציס וטל פרידמן, אשר גילם את אלוהים, המעניש את המשתתפים על חטאיהם. שימשה כעורכת המשנה בעונה הראשונה של "ארץ נהדרת", שידורי קשת, ערוץ 2.

בשנת 2004 מונתה למנהלת הפיתוח בזכיינית ערוץ 2 טלעד. פיתחה והייתה אחראית על תוכניות כמו תוכניות המערכונים "קצרים" והריאליטי "רצים לדירה".
עם סגירתה של טלעד בשנת 2005 מונתה לסמנכ"ל התוכן של ערוץ עשר. יחד עם מודי פרידמן, מנכ"ל הערוץ באותה תקופה, הביאה את הריאליטי לישראל עם ההפקה של "הישרדות" והתאמתה לשידור בערוץ עשר – שני שידורים ארוכים בשבוע, פיתוח מנגנונים פורמטיים בתוך הפרקים, כמו אתגר הכוח הכפול ואי המתים.

בתפקידה כמנהלת התוכניות הוציאה להפקה וניהלה מקצועית את תוכניות הערוץ, ביניהן תוכניות ריאליטי כמו : "לרדת בגדול", "היפה והחנון" ו"הרווק", סדרות דרמה כגון: "מתי נתנשק" (דלית קהן, 2008), "חמישה גברים וחתונה" (ערן קולירין, אריק רוטשטיין), "קרוב לוודאי" (2007), "החברים של נאור" (2007-2010), "אגדת דשא", "המקום" (אבי כהן ונעה פניני), "לאהוב את אנה" (ציון רובין), עיבוד ישראלי ל"בנות הזהב", "נשות הטייסים". תוכניות המערכונים "לא לפני הילדים", "מקום לדאגה" "גם להם מגיע" ותחרות הבישול "קרב סכינים". הוציאה לדרך והובילה את הפיתוח של השעשועון המצליח "לעוף על המיליון", ופרויקטים דוקומנטריים כגון 100 שנה לתל אביב עם מודי בר און וענת זלצר, 50 שנה למלחמת ששת הימים בהפקת אריק ברנשטיין, השפה העברית עם ירון לונדון, "אללא אסלאם" עם צבי יחזקאלי ועוד. בתקופת עבודתה הצליח ערוץ עשר לראשונה לעבור את ערוץ 2 בטבלאות הרייטינג.

בשנת 2010 עזבה את ערוץ עשר והחלה לעבוד ב"קופרמן הפקות" כמנהלת התוכן, שם ליוותה בין השאר פורמטים מקוריים, כמו "חי ב-LA LA לנד".

ב-2012 הצטרפה לגיל הפקות כמנהלת התוכן, ושם פיתחה וליוותה פרויקטים מקוריים כמו התחרות "הכלב של המדינה".
הקימה יחד עם ליה לחמי את האקדמיה לפורמטים, שבה לימדו מרצים מתעשיית הטלוויזיה כיצד להפוך רעיון לתוכנית טלוויזיה, ויצרה את התכנית "מבשלים אהבה", אשר שודרה בערוץ עשר.

בשנת 2014 החלה לעבוד בלה-מארק ויז'ן כסמנכ"לית תוכן, מוצר ואסטרטגיה. החברה עסקה בפיתוח אפליקציות ללימוד שפות ברחבי ללימוד שפות ברחבי העולם. ליאת הובילה פיתוח מוצרים חדשים, ומהלך שותפות אסטרטגית עם דיסני לפיתוח אפליקציות המבוססות על סרטי דיסני ודמויותיה.

ב 2015 פרסמה את עבודת הדוקטור בחוג לתקשורת באוניברסיטת חיפה, שעסק בהיבטים רגשיים של שימוש בפייסבוק.

לצד עבודתה בלה -מארק, כתבה והגישה בין השנים 2017–2019 פינת חידושים טכנולוגיים בתוכנית "היום שהיה עם גיא זהר" אשר שודרה בערוץ עשר.

כיום עובדת כמנהלת התוכן בחברת ההפקות של דנה עדן ושולה שפיגל, המפיקה בין השאר את הסדרה "טהרן", אשר משודרת בתאגיד השידור הישראלי ובאפל. בנוסף ליאת מרצה בנושאי פסיכולוגיה של שינויים טכנולוגיים, סקרנות ורשתות חברתיות.

לליאת זוג תאומים, בן ובת, אשר נולדו בשנת 2010. היא רווקה ומתגוררת בתל אביב.

קישורים חיצוניים
----------------

* אתר למנויים בלבד ליאת פלדמן, בשש אחרי המלחמה הממשלה שוב תנסה לחסל את הדמוקרטיה, באתר הארץ, 11 באוקטובר 2023
* ליאת פלדמן על המשפחה החדשה: חוקרים בסין הצליחו לאפשר לידת עכברים משתי נקבות, סרטון באתר יוטיוב
* ד"ר ליאת פלדמן מספרת על פיתוחים בריאותיים משני-עולם, סרטון באתר יוטיוב

הערות שוליים
------------

1. 1 2  הסמנכ"לים של ערוץ 10: סמלי שאנחנו משדרים את הישרדות, באתר הארץ, 2 בינואר 2009
2. ↑  מירב קריסטל, קוטפת את הפירות, באתר ynet, 28 בינואר 2008
3. ↑  יעל ולצר, ליאת פלדמן, מנהלת התוכניות של ערוץ 10: "אין ספק שערוץ 2 עושה טלוויזיה מצויינת", באתר TheMarker‏, 31 בדצמבר 2007
4. ↑  הדס בשן, למה ציפיתם?, באתר ynet, 26 באוגוסט 2009
5. ↑  מיטל זדה, סמנכ"ל התוכן של ערוץ 10: "אני מקווה שנהיה פה כדי להשיק את הישרדות 4", באתר כלכליסט, 23 באוגוסט 2009
6. ↑  רואים את הסוף: ערוץ 10 מחדש הפקות, ‏6 באוגוסט 2009
7. ↑  קופי מלהק, ‏2 בנובמבר 2010
8. ↑  אופיר בר-זהר, קרני זיו תצטרף להנהלת ערוץ 10: תשמש כסמנכ"לית תוכן וחברת הנהלה, באתר TheMarker‏, 22 במרץ 2010
9. ↑  אלכסנדר כץ, אחרי שעזבה את 'קופרמן': ליאת פלדמן תהיה מנהלת הפיתוח ב'גיל הפקות', באתר אייס
10. ↑  ליאת פלדמן וליה לחמי פותחות מסלול לימודים לפיתוח פורמטים טלוויזיונים, באתר וואלה!‏, 28 בפברואר 2013
11. ↑  ד"ר ליאת פלדמן

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007573131105171
* VIAF: 316146461673327732511
* WorldCat (עם VIAF): 316146461673327732511

 |